РЕПУБЛИКАСРБИЈА

НАРОДНА СКУПШТИНА

Одбор за културу и информисање

16 Број: 02-1335/21

3. новембар 2021. године

Б е о г р а д

НАРОДНА СКУПШТИНА

Одбор за културу и информисање Народне скупштине, на седници одржаној 3. новембра 2021. године, размотрио је Предлог чланова Националног савета за културу, коју је утврдио министар културе и информисања и у складу са чланом 156. став 3. Пословника Народне скупштине подноси

ИЗВЕШТАЈ

1. Одбор за културу и информисање размотрио је Предлог чланова Националног савета за културу, коју је министар културе и информисања 9. августа 2021. године доставио Одбору, заједно са биографијама кандидата.

Чланом 16. Закона о култури („Службени гласник Републике Србије", бр. бр. 72/09, 13/16, 30/16 - исправка, 6/20, 47/21 и 78/21) прописано је да Национални савет за културу има једанаест чланова из различитих области културне делатности које бира и разрешава Народна скупштина на предлог министра надлежног за културу.

2. Одбор је на седници констатовао да је Предлог чланова Националног савета за културу сачињен у складу са одредбама чл. 16. Закона о култури.

Одбор је након тога закључио да Предлог чланова Националног савета за културу достави Народној скупштини јер су се стекли услови за спровођење поступка за избор 11 чланова Националног савета за културу, на период од четири године.

У прилогу овог извештаја доставља се Предлог чланова Националног савета за културу, као и биографије кандидата, ради разматрања и одлучивања.

За известиоца Одбора на седници Народне скупштине, одређена је Сандра Божић, председник Одбора.

ПРЕДСЕДНИК

Сандра Божић, с.р.

У складу са чланом 16. и 16а Закона о култури („Службени гласник Републике Србије", бр. бр. 72/09, 13/16, 30/16 - исправка, 6/20, 47/21 и 78/21), министар културе и информисања утврдио је и доставио Народној скупштини

**ПРЕДЛОГ ЧЛАНОВА НАЦИОНАЛНОГ САВЕТА ЗА КУЛТУРУ**

1. Зоран Вапа - са Листе предлога кандидата коју предлаже Републички завод за заштиту споменика културе;
2. Жељко Марковић - са Листе предлога кандидата коју предлаже Државни архив Србије;
3. Горан Васић - са Листе предлога кандидата коју предлаже Народни музеј Србије:
4. Др Владимир Пиштало - са Листе предлога кандидата коју предлаже Народна библиотека Србије;
5. Небојша Кундачина - са Листе предлога кандидата коју предлаже Народно позориште у Београду;
6. др Невена Даковић - са Листе предлога кандидата коју предлаже Југословенска кинотека;
7. академик Иван Јевтић - са Листе предлога кандидата коју предлаже Српска академија наука и уметности - Одељење уметности;
8. академик Злата Бојовић - са Листе предлога кандидата коју предлаже Српска академија наука и уметности - Одељење језика и књижевности;
9. др Исидора Бјелаковић - са Листе предлога кандидата коју предлаже Матица српска;
10. Андраш Урбан - са Листе предлога кандидата коју предлажу национални савети националних мањина;
11. **др Сузана Кујунџић Остојић** - са Листе предлога кандидата коју предлажу национални савети националних мањина.

БИОГРАФИЈЕ КАНДИДАТА

1.

ЗОРАН ВАПА

Рођен у Новом Саду 1954. године. Завршио основну и средњу грађевинско-техничку школу и дипломирао на Универзитету у Новом Саду - Факултет техничких наука, грађевински одсек - конструктивни смер 1979. године. Носилац лиценце ИКС 310 2409 03, са положеним државним испитом прописаним за инжењере грађевинске струке и конзерваторским испитом за рад на заштићеним непокретним културним добрима. Професионални рад у области пројектовања започео 1979. године, као одговорни пројектант у пројектном бироу „УРБИС" у Новом Саду, а касније јс био оснивач и сувласник пројектног бироа „W&N". Аутор и коаутор је више стручних текстова и публикација. Члан је Инжењерске коморе Србије, Друштва конзерватора Србије. IСОМОS-а, Хиландарског одбора Владе Републике Србије и координатор Међудржавне мешовите комисије за повраћај културних добара Републике Србије и Републике Хрватске. Добитник је Велике награде ДКС у 2018. године за изузетни допринос заштити и очувању културног наслеђа на српском културном простору изван граница Републике Србије. Директор Покрајинског завода за заштиту споменика културе.

2.

ЖЕЉКО МАРКОВИЋ

Рођен у Ужицу 1965. године. Основну и средњу школу је завршио у Ужицу, а Правни факултет у Београду. Приправнички стаж завршио у Општинском суду Ужице. Запослен у Историјском архиву Ужице од 2001. године у Служби заштите архивске грађе ван архива. Од 2015. године обавља функцију директора Историјског Архива Ужице. Звање архивски саветник је добио 2019. године. Члан је редакција Историјске баштине и Архивског гласника, као и Надзорног одбора Архивистичког друштва Србије. Учестовао је на домаћим и међународним саветовањима, а своје стручне радове објављивао је у: Историјској баштини, Пожешком годишњаку, Архивском гласнику, Гласнику Удружења архивских радника Републике Српске, Архивској пракси, Људска права и Tehnični in vsebinski problemi klasičnega in elektornskega arhiviranja. Поред стручних радова написао је роман Атлантида алто, збирку песама На трагу а поезију је објављивао и у Свитку, Вестима и Ужичкој недељи. Пронашао је 2006. године на Тенерифама у Шпанији архивску грађу секретара краља Петра II - Момчила Вуковића Бирчанина и донео је у Србију. Добитник је награде Ужичке недеље за допринос у култури за 2009. годину.

3.

ГОРАН ВАСИЋ

Рођен у Приштини 1971. године где је завршио Основну школу и Гимназију. Дипломирао је на Филозофском факултету у Приштини, одсек историја, 1997. године. Радио је у Музеју Косова и Метохије у Приштини, као и у више основних и средњих школа на радном месту професора историје у Приштини и Нишу, при чему је стекао радно искуство од десет година. Стручни испит и лиценцу за звање професора историје стекао је 2000. године. Директор је Народног музеја у Крушевцу, где је претходно стекао и звање кустоса радећи на теми: "Пушке и карабини у Народном музеју Крушевац" (2008). Стручно звање вишег кустоса стекао је радећи на теми: „Папирни новац у збирци Народног музеја Крушевац", док је звање музејског саветника стекао са темом: "Логор и стратиште у Крушевцу 1941 - 1944, године". Задужен је збирком експоната везаних за XIX и XX век, тачније период 1878. до данас, а посебна специјалност су оружје и опрема и историја Крушевца и околине у XIX и XX веку. Поред руковођења збирком, бави се и проучавањем националне историје (Моравска Србија, Косовска битка у историјским изворима, Први и Други српски устанак, Први и Други светски рат) и историјом Крушевца и околине у XIX и XX веку.

4.

ВЛАДИМИР ПИШТАЛО

Рођен у Сарајеву 1960. године. Завршио је Правни факултет у Београду, а докторирао на Универзитету Њу Хемпшир у САД на теми вишеструког идентитета српских исељеника - српском, америчком и југословенском. Радио на Бекер колеџу, у Вустеру, Масачусетс, где је предавао светску и америчку историју. Један је од најзначајнијих савремених српских писаца. Његова најпознатија дела су романи Тесла, портрет међу маскама, Миленијум у Београду и Венеција и она се преводе, или су већ преведена, на више светских језика. Роман Тесла, портрет међу маскама има чак 16 превода, а Миленијум у Београду седам. Миленијум у Београду заокружује измене књижевног става и прозног рукописа које су започеле још почетком 90-тих књигом Крај века. Написао је дело које говори истовремено о Србији и Америци, разумевању света писања и видљивог света. Тренутно је управник Народне библиотеке Србије.

5.

НЕБОЈША КУНДАЧИНА

Рођен у Стоцу - Босна и Херцеговина 1961. године. Завршио је Академију сценских уметности у Сарајеву. Био је члан Народног позоришта у Сарајеву од 1989. до 1992. године и члан Позоришта наТеразијама у Београду 1993. године. Од 2000. године је стални члан Народног позоришта у Београду. Остварио је више значајних уметничких остварења и добитник је више глумачких награда.

6.

НЕВЕНА ДАКОВИЋ

Рођена у Београду, где је завршила основну школу и Трећу београдску гимназију. Дипломирала је на групи за Општу књижевност и теорију књижевности на Филолошком факултету (1988, Београд) и упоредо на Факултету драмских уметности (1985, Београд). Године 1988. магистрирала на Филолошком факултету са тезом Проблем рецепције филма: естетички и социолошки аспект. 1992. године докторирала на ФДУ (Београд) са тезом Холивудска мелодрама: 1940-1960 (формула жанра). Још током студија почиње да ради на ФДУ на Катедри за Теорију и Историју, а од 2005. године је редовни професор Теорије филма. Руководилац је националних пројеката Министарства просвете, науке н технолошког развоја (ОИ 178012); ТЕМПУС пројекта (18086-2003). Чланица је научно-истраживачких тимова међународних пројеката (Columbia, University of London, Institute in Paris, British Academy of Arts, European screen indetities) као чланица руководећег тима СОСТ пројеката (IC 1307, СА 18126).

7.

ИВАН ЈЕВТИЋ

Рођeн у Београду 1947. године. Завршио Музичку академију 1971. године у Београду и усавршавао се на Конзерваториуму у Паризу. За члана САНУ ван радног састава изабран је 30. октобра 2003. године. За дописног члана САНУ изабран је 02. јуна 2005. године. За редовног члана САНУ изабран је 01. новембра 2012. године. Добитник је више значајних признања као што су Вукова награда, Прва награда за композицију у Верчелију, Италија. Велика награда за стваралаштво „Теодор Кернер" у Бечу. Стални члан Удружења композитора Србије.

8.

ЗЛАТА БОЈОВИЋ

Рођена је у Београду 1939. године, где се и школовала. После завршетка гимназије студирала је на групи за југословенску и светску књижевност на Филозофском (потом Филолошком) факултету између 1959. и 1963. године. Постдипломске студије завршила је 1965. одбранивши магистарски рад са темом Барокни песник Никола Бунић. Од 1966. до 1969. била је асистент у Институту за књижевност; 1969/1970. боравила је 6 месеци на студијском усавршавању у Венецији. Исте године изабрана је за асистента на Филолошком факултету за предмет Књижевност од ренесансе до рационализма. У звање доцента изабрана је 1977, ванредног професора 1983, а за редовног професора 1988. Од 1987. до 1989. била је продекан Филолошког факултета, а од 1991. до 1995. управник Катедре за српску књижевност са јужнословенским књижевностима. Засновала је и од 1994. предаје предмет Увод у јужнословенске књижевне студије. За редовног члана САНУ изабрана је 8. новембра 2018. године.

9.

ИСИДОРА БЈЕЛАКОВИЋ

Рођена у Новом Саду 1975. године где је дипломирала на Филозофском факултету 1999. године. Већ током студија је добила више вредних награда. Од 2002. до 2006. године, била је ангажована као асистент приправник на Филозофском факултету у Новом Саду, на предметима Фонологија српског језика и Историја књижевности језика. Од школске 2002. године ради у Центру за српски језик као страни на Филозофском факултету у Новом Саду. Докторирала је на Филозофском факултету у Новом Саду 2012. године и стекла звање доктора лингвистичких наука. Секретар је Зборника Матице српске за књижевност и језик и члан Одбора Одељења за књижевност и језик Матицс српске. Аутор је више научних и стручних радова.

10.

АНДРАШ УРБАН

Рођен у Сенти 1970. године. Већ са 17 година формира самосталну позоришну и књижевну радионицу, рано испољавајући љубав према театру. Осим у Суботици и Будимпешти, радио је и у Новом Саду, а такође је водио уметничке радионице у Румунији и ишао на студијско путовање у Јапан. Од 2005. директор је мађарског градског Позоришта „Деже Костолањи" у Суботици, а оснивач је и Међународног регионалног фестивала савременог позоришта „Desire". Током каријере је награђиван бројним наградама. Представља интегративну личност мањинских и већинских култура чији рад је признат како у домаћим, тако и међународним круговима.

11.

СУЗАНА КУЈУНЏИЋ ОСТОЈИЋ

Рођена у Суботици 1969. године. Завршила је Филозофски факултет у Новом Саду на Катедри за југословенске књижевности и српскохрватски језик. Докторске студије завршила је у Београду на Филозофском факултету на Катедри за етнологију и антропологију са темом рада „Антрополошка функција и значење грокталица код бачких Буњеваца", 2016. године. Од исте године управница је „Центра за културу Буњеваца" у Суботици, где организује културне манифестације и ради на пословима издаваштва и науке. Од 2012. године, постаје председница Националног савета буњевачке националне мањине. Организовала је научне скупове, у сарадњи са Српском академијом наука, Матицом српском и Музејом Војводине. Објавила јс више радова који су се углавном односили на мултикултуралну Војводину и положај националних мањина у Србији. Стална је сарадница Матице српске.